Hos Beredskabscenter Aalborg er beskeden klar: - Bliv inde. Det kan få meget alvorlige konsekvenser, og i yderste tilfælde betyde livsfare, hvis man bevæger sig ud i stormen. Sådan lyder det fra Peter Reinau ved Beredskabscenter Aalborg, som kraftigt opfordrer folk til at modstå fristelsen til at gå ud og se, hvad det er, der sker. Han understreger vigtigheden af, at borgerne sikrer sig bedst muligt. - Tag løse genstande ned og hold døre og vinduer lukkede. Der er fare for at julepynt, elledninger og træer blæser ned, og i værste fald at bygninger falder fra hinanden, siger Peter Reinau. Stormen har allerede nu indflydelse på tog- og færgetrafikken i Nordjylland. Halvdelen af togene er aflyst, mens færgerne mellem Kristiansand og Hirtshals og Larvik og Hirtshals er aflyste hele dagen. Der er på nuværende tidspunkt ingen ændringer i flytrafikken fra Aalborg Lufthavn. TV2/Nord følger naturligvis stormens udvikling. Har du billeder eller video af stormens ødelæggelser? Så send dem meget gerne til redaktion@tv2nord.dk .

Opsummering:
Om få timer går stormen Bodil i land i Nordjylland, og det kan få alvorlige konsekvenser for nordjyderne.